戊午夜宿寶石寺視寶石戲題
作者：黄庭堅
朝代：宋

paragraphs: 石形卧蒼牛，屭贔古松陰。
松風與溪月，相守歷古今。
初無廊廟姿，又不能礎碪。
呈文謝珉光，撫質愧球琳。
金馬與碧雞，光景動照臨。
圯橋授書老，陳倉雊時禽。
是皆爲國器，不爾事陸沉。
浮雲有儻來，得名豈其心。
諒如曲轅社，長存斧斤尋。
智士貽美謚，自珍非世琛。
不材以爲寶，吾與汝同音。